b'\n_START_ARTICLE_\nIvan Barkov\n_START_PARAGRAPH_\nIvan Semjonovit\xc5\xa1 Barkov (ven. \xd0\x98\xd0\xb2\xd0\xb0\xcc\x81\xd0\xbd \xd0\xa1\xd0\xb5\xd0\xbc\xd1\x91\xd0\xbd\xd0\xbe\xd0\xb2\xd0\xb8\xd1\x87 \xd0\x91\xd0\xb0\xd1\x80\xd0\xba\xd0\xbe\xcc\x81\xd0\xb2, 1732 \xe2\x80\x93 1768 Pietari) oli rivoista runoistaan tunnettu ven\xc3\xa4l\xc3\xa4inen kirjailija._NEWLINE_Ivan Barkov syntyi papin perheeseen. H\xc3\xa4n opiskeli Aleksanteri Nevskin luostarin seminaarissa, josta h\xc3\xa4net vuonna 1748 siirrettiin Ven\xc3\xa4j\xc3\xa4n tiedeakatemian valmistavaan kymnaasiin. Vuonna 1751 Barkov erotettiin huonon k\xc3\xa4yt\xc3\xb6ksen takia ja h\xc3\xa4net m\xc3\xa4\xc3\xa4r\xc3\xa4ttiin tiedeakatemian kirjapainoon latojan oppipojaksi. My\xc3\xb6hemmin h\xc3\xa4n toimi tiedeakatemian kirjurina avustaen muun muassa Mihail Lomonosovia._NEWLINE_Barkovin ensimm\xc3\xa4iset teokset ilmestyiv\xc3\xa4t vuonna 1762. H\xc3\xa4n ty\xc3\xb6skenteli tiedeakatemian julkaisujen k\xc3\xa4\xc3\xa4nt\xc3\xa4j\xc3\xa4n\xc3\xa4 ja toimittajana laatien muun muassa Antioh Kantemirin satiirien ja runojen kokoelman. Vuonna 1763 h\xc3\xa4n julkaisi Horatiuksen satiirien ja vuonna 1764 Phaedruksen el\xc3\xa4insatujen k\xc3\xa4\xc3\xa4nn\xc3\xb6kset, jotka olivat alkuper\xc3\xa4isteksteille uskollisina my\xc3\xb6s tyylilt\xc3\xa4\xc3\xa4n moitteettomat. Barkov erotettiin tiedeakatemiasta lopullisesti vuonna 1766, eik\xc3\xa4 h\xc3\xa4nen viimeisist\xc3\xa4 vuosistaan ole luotettavia tietoja._NEWLINE_Barkovin kirjallinen maine perustuu karkeiden eroottisten ja satiiristen runojen kokoelmaan, joka tunnetaan nimill\xc3\xa4 Sot\xc5\xa1inenija gospodina Barkova (\xe2\x80\x9dHerra Barkovin teoksia\xe2\x80\x9d) ja Devit\xc5\xa1ja igru\xc5\xa1ka (\xe2\x80\x9dNeitosen leikkikalu\xe2\x80\x9d). 1800-luvun puoliv\xc3\xa4liin saakka k\xc3\xa4sikirjoituksina levinneen teoksen runoista vain osa lienee Barkovin itsens\xc3\xa4 kirjoittamia. Sen rivouksilla h\xc3\xb6ystetyt burleskit ja travestiat vaikuttivat muun muassa Vasili Maikovin, Ivan Krylovin, Aleksandr Pu\xc5\xa1kinin, Aleksandr Pole\xc5\xbeajevin ja Mihail Lermontovin tuotantoon ja synnyttiv\xc3\xa4t lukuisia j\xc3\xa4ljitelmi\xc3\xa4. Ven\xc3\xa4j\xc3\xa4ll\xc3\xa4 t\xc3\xa4st\xc3\xa4 runouden lajista k\xc3\xa4ytet\xc3\xa4\xc3\xa4n nimityksi\xc3\xa4 barkoviana tai barkov\xc5\xa1t\xc5\xa1ina.'